Vestkirken
Vestkirken er en kirke i Pederstrup Sogn, der ligger i den vestlige del af Ballerup.
Der er ingen kirkegård ved kirken, der derimod er omgivet af kommerciel bebyggelse og boligbyggeri mod syd.
Kirken er opført i årene 1972-1973 efter tegning af arkitekt Svend Høgsbro. Den er opført i røde sten og består, foruden kirkesalen mod sydvest, af en længe mod nordøst, som indeholder menighedslokaler. Mod syd står et klokketårn.
Indgangen til kirkerummet sker fra det nordøstre hjørne, hvor øjet drages mod alterpartiet med det store trækors, opstillet i et vindue med klokketårnet bagved. Mod øst er der kassettedelte matterede vinduer – et mønster, som går igen i loftet, hvor ovenlyset skinner igennem fra vest.
Kirkens inventar er overvejende fra opførelsen, men med nyere tilføjelser. På såvel prædikestolen, alteret, stolestaderne og orgelpulpituret præges inventaret af det lakerede træ, mens kraftige blå og røde farver i øvrigt går igen i inventarets visuelle udtryk. Dette ses blandt andet i den karakteristiske blåtmalede døbefont, som blev skabt af kunstneren Henning Damgård-Sørensen i 2006.